የአዲስ አበባ ወጣቶችን በማደራጀት የተጠረጠሩ የሕግ ባለሙያ ታስረው ጊዜ ቀጠሮ ተጠየቀባቸው
በተለያዩ ክፍላተ ከተሞች የሚገኙ የአዲስ አበባ ወጣቶችን በማደራጀት፣ ብጥብጥና ሁከት ለማስነሳት ሲንቀሳቀሱ ደርሼባቸዋለሁ ያላቸውን አንድ የሕግ ባለሙያና አንድ ሌላ ግለሰብ ጥቅምት 6 ቀን 2011 ዓ.ም. በቁጥጥር ሥር ማዋሉን የገለጸው የአዲስ አበባ ፖሊስ ኮሚሽን መርማሪ፣ መስከረም 8 ቀን 2011 ዓ.ም. ፍርድ ቤት አቀረባቸው፡፡ የጊዜ ቀጠሮም ጠይቆባቸው ተፈቅዶለታል፡፡ ተጠርጣሪዎቹ የሕግ ጠበቃው ሔኖክ አክሊሉና አቶ ሚካኤል መላክ የሚባሉ ሲሆኑ፣ መርማሪ ፖሊስ በፌዴራል የመጀመርያ ደረጃ ፍርድ ቤት አራዳ ምድብ አንደኛ ወንጀል ችሎት አቅርቧቸዋል፡፡ ፖሊስ ለፍርድ ቤቱ እንዳስረዳው፣ ተጠርጣሪዎቸ በአዲስ አበባ የተለያዩ ክፍላተ ከተሞች የሚገኙ ወጣቶችን አደራጅተዋል፡፡ ‹‹አዲስ አበባን ከሌላ ቦታ የመጣ ሰው አያስተዳድራትም፤›› በማለት በተለያዩ የመገናኛ ዘዴዎች በመጠቀም፣ ሁከትና አመፅ ለማስነሳት የተለያዩ መጣጥፎችን ማሠራጨታቸውንም ለፍርድ ቤቱ ገልጿል፡፡ አዲስ አበባን ማስተዳደር ያለበት ‹‹አዲስ አበቤ ነው›› በማለት ሁከትና ረብሻ ለማስነሳት ሲሠሩ እንደነበርም መርማሪ ፖሊስ ለችሎቱ አስረድቷል፡፡ ከፍልስጤም ኤምባሲ ጋር ትብብር በመፍጠር ሥልጣና ወስዶ እስራኤልን መመከት እንደሚያስፈልግ በመነጋገር ሲንቀሳቀሱ እንደነበር ጠቁሞ፣ ለተጨማሪ ምርመራ የ14 ቀናት እንዲፈቀድለት ፍርድ ቤቱን ጠይቋል፡፡  የተጠርጣሪው የሕግ ባለሙያ አቶ ሔኖክ አክሊሉ ጠበቃ የፖሊስን ተጨማሪ ጊዜ ጥያቄ ተቃውመዋል፡፡ አዲስ አበባ ራሷን በራሷ ማስተዳደር አለባት ብሎ መናገርም ሆነ ወጣቶችን ማደራጀት ሕገ መንግሥታዊ መብት መሆኑን በመግለጽ፣ ሊያስጠረጥራቸውም ሆነ ሊያሳስራቸው የሚችል ነገር እንደሌለ ለፍርድ ቤቱ አስረድተዋል፡፡ ፍልስጤምና እስራኤል በሚል መርማሪ ፖሊስ ያቀረበው ጥርጣሬ፣ ተጠርጣሪዎቹ ከተጠረጠሩበት መደራጀትና ራስን በራስ ማስተዳደር ከሚለው ጋር የማይገናኝ መሆኑን ጠበቃው አመልክተዋል፡፡ በሁለቱ አገሮች መካከል እንኳን ተጠርጣዎቹ የኢትዮጵያ መንግሥትም እንደማያገባው ገልጸዋል፡፡ በሁለት ሉዓላዊ አገሮች መካከል ተጠርጣሪዎቹ ጣልቃ ሊገቡም ሆነ ሊያገባቸው የሚችል ነገር እንደሌለም አስረድተዋል፡፡ በመሆኑም ፖሊስ ‹‹ጠርጥሬያቸዋለሁ›› ባለው ነገር ምርመራውን መቀጠል እንደሚችል ገልጸው፣ የደንበኞቻቸው ሕገ መንግሥታዊ ዋስትና ተከብሮ ከእስር እንዲለቀቁ ጠይቀዋል፡፡  መርማሪ ፖሊሱ ግን የዋስትና ጥያቄውን ተቃውሟል፡፡ ምክንያቱ ደግሞ ከእስር ቢለቀቁ ምስክሮቹን ሊያባብሉና ሊያስፈራሩ ስለሚችሉ መሆኑን አስረድቷል፡፡ ፍርድ ቤቱ የግራ ቀኙን ክርክር ሰምቶ የዋስትና መብት ጥያቄውን ውድቅ በማድረግ፣ የሰባት ቀናት ተጨማሪ የምርመራ ጊዜ በመፍቀድ ለጥቅምት 15 ቀን 2011 ዓ.ም. ቀጠሮ ሰጥቷል፡፡ 